**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τo νομοσχέδιo «Ο περί Προδιαγραφών, Κριτηρίων Αειφορίας και Μείωσης των Εκπομπών των Καυσίμων Νόμος του 2022»**

**Παρόντες:**

 Κυριάκος Χατζηγιάννης, πρόεδρος Ανδρέας Πασιουρτίδης

 Ονούφριος Κουλλά Πανίκος Λεωνίδου

 Νίκος Σύκας Ηλίας Μυριάνθους

 Κώστας Κώστα Μιχάλης Γιακουμή

 Γιαννάκης Γαβριήλ Σταύρος Παπαδούρης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε έξι συνεδρίες της, που πραγματοποιήθηκαν στις 15 Φεβρουαρίου στις 8, 15 και 29 Μαρτίου και στις 3 και 17 Μαΐου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών, του Τμήματος Φορολογίας του ίδιου υπουργείου, του Υπουργείου Μεταφορών, Επικοινωνιών και Έργων, του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος, του Υφυπουργείου Ναυτιλίας, της Νομικής Υπηρεσίας της Δημοκρατίας, της Επιτροπής Προστασίας του Ανταγωνισμού, του Κυπριακού Οργανισμού Διαχείρισης Αποθεμάτων Πετρελαιοειδών, της Κυπριακής Εταιρείας Αποθήκευσης Πετρελαιοειδών, του Κυπριακού Οργανισμού Προώθησης Ποιότητας, της Ένωσης Δήμων Κύπρου, της Ένωσης Κοινοτήτων Κύπρου, των εργοδοτικών οργανώσεων ΚΕΒΕ και ΟΕΒ, της ΠΟΒΕΚ, του Κυπριακού Ναυτιλιακού Επιμελητηρίου, του Επιστημονικού Τεχνικού Επιμελητηρίου Κύπρου, του Παγκύπριου Συνδέσμου Πρατηριούχων Πετρελαιοειδών, του Συνδέσμου Εταιρειών Ανανεώσιμων Πηγών Ενέργειας Κύπρου (ΣΕΑΠΕΚ), του Κυπριακού Ιδρύματος Προστασίας του Περιβάλλοντος (Terra Cypria), του Κυπριακού Συνδέσμου Καταναλωτών, της Παγκύπριας Ένωσης Καταναλωτών και Ποιότητας Ζωής και των εταιρειών πετρελαιοειδών. Η Αρχή Ηλεκτρισμού Κύπρου (ΑΗΚ), ο Σύνδεσμος Παραγωγών Βιοκαυσίμων Κύπρου και οι Φίλοι της Γης Κύπρου, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι κατά τη συζήτηση του νομοσχεδίου παρευρέθηκε επίσης το μέλος της επιτροπής κ. Χρύσης Παντελίδης.

 Η επιτροπή μελέτησε το υπό αναφορά νομοσχέδιο κατά προτεραιότητα, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, λόγω της φύσης και της σημασίας των προτεινόμενων νομοθετικών ρυθμίσεων.

 Σκοπός του προτεινόμενου νόμου είναι μεταξύ άλλων η μερική εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές». Παράλληλα, με το νομοσχέδιο καταργείται ο περί Προδιαγραφών Πετρελαιοειδών και Καυσίμων Νόμος.

 Ειδικότερα, στο νομοσχέδιο προβλέπονται μεταξύ άλλων τα ακόλουθα:

1. Η παροχή εξουσίας στον Υπουργό Ενέργειας, Εμπορίου και Βιομηχανίας για καθορισμό των προδιαγραφών των καυσίμων τα οποία αποτελούν ή είναι δυνατόν να αποτελέσουν αντικείμενο εμπορίας ή/και χρήσης στην επικράτεια της Δημοκρατίας, στη χωρική θάλασσα της Δημοκρατίας, στην αποκλειστική οικονομική ζώνη της Δημοκρατίας, καθώς και σε κυπριακά πλοία.
2. Η θέσπιση συστήματος παρακολούθησης και ελέγχου της ποιότητας των καυσίμων.
3. Οι εξουσίες των εντεταλμένων επιθεωρητών οι οποίοι διορίζονται από τον Υπουργό Ενέργειας, Εμπορίου και Βιομηχανίας για σκοπούς επιθεώρησης, ελέγχου και εφαρμογής των προνοιών του νομοσχεδίου.
4. Οι διαδικασίες που ακολουθούνται, σε περίπτωση που εντοπιστεί εκτός προδιαγραφών καύσιμο σε πρατήριο πετρελαιοειδών και άλλες χερσαίες εγκαταστάσεις, καθώς και σε πλοία.
5. Ο καθορισμός υποχρέωσης στους προμηθευτές καυσίμων για μείωση κατά έξι τοις εκατόν (6%) των εκπομπών αερίων του θερμοκηπίου κατά τον κύκλο ζωής των καυσίμων και της ενέργειας που προμηθεύουν.
6. Οι ρυθμίσεις για καθορισμό από το Υπουργικό Συμβούλιο του μεριδίου της ενέργειας από ανανεώσιμες πηγές ενέργειας (ΑΠΕ) στην τελική κατανάλωση ενέργειας στον τομέα των μεταφορών το έτος 2030, λαμβάνοντας υπόψη ειδικούς κανόνες.
7. Η παροχή εξουσίας στον Υπουργό Ενέργειας, Εμπορίου και Βιομηχανίας για ανάθεση υποχρέωσης στους προμηθευτές καυσίμων για χρήση ΑΠΕ στις μεταφορές, προκειμένου να επιτευχθεί ο συνολικός στόχος για δεκατέσσερα τοις εκατόν (14%) μερίδιο ΑΠΕ στην τελική κατανάλωση ενέργειας των μεταφορών το έτος 2030.
8. Ο καθορισμός κριτηρίων αειφορίας και μείωσης εκπομπών αερίων θερμοκηπίου για τα βιοκαύσιμα, τα βιορευστά και τα καύσιμα βιομάζας, προκειμένου να προσμετρούνται στην επίτευξη των στόχων.
9. Οι διαδικασίες ελέγχου και επαλήθευσης της τήρησης των κριτηρίων αειφορίας.
10. Ο καθορισμός των αδικημάτων και των ποινών που δύναται να επιβληθούν σε περίπτωση παράβασης των διατάξεων του νομοσχεδίου.
11. Η παροχή εξουσίας στο Υπουργικό Συμβούλιο για έκδοση κανονισμών και στον Υπουργό Ενέργειας, Εμπορίου και Βιομηχανίας για έκδοση διαταγμάτων.

 Στο πλαίσιο της συζήτησης ενώπιον της επιτροπής, η Επιτροπή Προστασίας του Ανταγωνισμού, το Κυπριακό Ναυτιλιακό Επιμελητήριο, το Κυπριακό Ίδρυμα Προστασίας του Περιβάλλοντος (Terra Cypria) και οι εταιρείες πετρελαιοειδών «ExxonMobil Cyprus Ltd», «Ελληνικά Πετρέλαια Κύπρου Λτδ» και «Petrolina (Holdings) Public Ltd» εξέφρασαν τις απόψεις και εισηγήσεις τους επί του νομοσχεδίου και κατέθεσαν γραπτά υπομνήματα.

 Ειδικότερα, τα ζητήματα που αποτέλεσαν αντικείμενο εκτενέστερης συζήτησης από την επιτροπή επικεντρώνονται κυρίως στα ακόλουθα:

1. Στη δυνατότητα διορισμού εντεταλμένων επιθεωρητών από το προσωπικό άλλων υπουργείων ή υφυπουργείων εκτός του Υπουργείου Ενέργειας, Εμπορίου και Βιομηχανίας.
2. Στη χρονική περίοδο που θα αφορά το δελτίο πωλήσεων ΑΠΕ στις μεταφορές που θα υποβάλλεται στην αρμόδια αρχή, ήτοι τον διευθυντή της Υπηρεσίας Ενέργειας του Υπουργείου Ενέργειας, Εμπορίου και Βιομηχανίας, από τους προμηθευτές καυσίμων.
3. Στο ενδεχόμενο προσθήκης της υποχρέωσης για απόδειξη της προέλευσης της παρτίδας των καυσίμων που περιέχονται σε οποιαδήποτε αποθήκη, περιλαμβανομένων των ντεπόζιτων αποθήκης καυσίμων που αποτελούν μέρος οποιουδήποτε συστήματος ή μηχανοκίνητων οχημάτων.
4. Στις πρόνοιες που προβλέπουν την επικύρωση της απόφασης εναντίον της οποίας ασκήθηκε ιεραρχική προσφυγή, σε περίπτωση που ο Υπουργός Ενέργειας, Εμπορίου και Βιομηχανίας δεν αποφανθεί εντός της προβλεπόμενης προθεσμίας.
5. Στην προβλεπόμενη στο νομοσχέδιο χρονική προθεσμία λήψης απόφασης από τον Υπουργό Ενέργειας, Εμπορίου και Βιομηχανίας, σε περίπτωση άσκησης ιεραρχικής προσφυγής ενώπιόν του.
6. Στην εξουσία του δικαστηρίου, ενώπιον του οποίου έχει προσαφθεί κατηγορία εναντίον προσώπου για αδίκημα που προβλέπεται στις πρόνοιες του νομοσχεδίου, να εκδίδει διάταγμα με το οποίο να απαγορεύει στον κατηγορούμενο να εμπορεύεται μέχρι την τελική εκδίκαση της υπόθεσης οποιοδήποτε πετρελαιοειδές ή καύσιμο, σε σχέση με το οποίο κατ’ ισχυρισμό διαπράχθηκε το εν λόγω αδίκημα.
7. Στο ενδεχόμενο παροχής εξουσίας στον Υπουργό Ενέργειας, Εμπορίου και Βιομηχανίας να εκδίδει διάταγμα που να ρυθμίζει την υποχρέωση και τη διαδικασία ιχνηθέτησης και χρωματισμού των καυσίμων.

 Η επιτροπή, με βάση τα πιο πάνω και αφού έλαβε υπόψη όλα όσα τέθηκαν ενώπιόν της από τους ενδιαφερόμενους φορείς, αποφάσισε να τροποποιήσει το κείμενο του νομοσχεδίου, ώστε σε αυτό να διαλαμβάνονται μεταξύ άλλων τα ακόλουθα:

1. Απάλειψη της πρόνοιας στην οποία προβλέπεται η εξουσία του δικαστηρίου να εκδίδει διάταγμα που να απαγορεύει στον κατηγορούμενο να εμπορεύεται μέχρι την τελική εκδίκαση της υπόθεσης οποιοδήποτε πετρελαιοειδές ή καύσιμο σε σχέση με το οποίο κατ’ ισχυρισμό διαπράχθηκε το εν λόγω αδίκημα.
2. Υποχρέωση της αρμόδιας αρχής να κοινοποιεί στην Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού τις εκθέσεις τις οποίες οφείλει, με βάση τον προτεινόμενο νόμο, να υποβάλλει στην Ευρωπαϊκή Επιτροπή.
3. Τροποποίηση της πρόνοιας στην οποία προβλέπεται η έκδοση εγκυκλίου από τον Αρχιεπιθεωρητή για τον καθορισμό του τρόπου υπολογισμού του διοικητικού προστίμου που επιβάλλει, σε περίπτωση χρήσης σε πλοίο καυσίμων των οποίων η περιεκτικότητα σε θείο υπερβαίνει την εκάστοτε καθορισμένη περιεκτικότητα, ώστε η σχετική εγκύκλιος να εκδίδεται σε συνεργασία με το Υφυπουργείο Ναυτιλίας.
4. Μείωση της προβλεπόμενης στο νομοσχέδιο χρονικής προθεσμίας για λήψη απόφασης από τον Υπουργό Ενέργειας, Εμπορίου και Βιομηχανίας, σε περίπτωση άσκησης ιεραρχικής προσφυγής ενώπιόν του, από ενενήντα (90) σε εξήντα (60) ημέρες.
5. Απάλειψη της πρόνοιας στην οποία προβλέπεται η επικύρωση της απόφασης εναντίον της οποίας ασκήθηκε ιεραρχική προσφυγή, σε περίπτωση που ο Υπουργός Ενέργειας, Εμπορίου και Βιομηχανίας δεν αποφανθεί εντός της προβλεπόμενης προθεσμίας.
6. Προσθήκη πρόνοιας, ώστε να παρέχεται η δυνατότητα στην αρμόδια αρχή να αναθέτει μέρος ή το σύνολο των αρμοδιοτήτων της σε κατάλληλο κατά την κρίση της οργανισμό ή υπηρεσία ή νομικό πρόσωπο.
7. Προσθήκη πρόνοιας στην οποία προβλέπεται η εξουσία του εντεταλμένου επιθεωρητή να απαιτεί, κατά τη διενέργεια εξέτασης ή διερεύνησης, την παρουσίαση της απόδειξης της προέλευσης της παρτίδας των καυσίμων που περιέχονται σε οποιαδήποτε αποθήκη, περιλαμβανομένων ντεπόζιτων αποθήκης καυσίμων που αποτελούν μέρος οποιουδήποτε συστήματος ή μηχανοκίνητων οχημάτων.
8. Παροχή εξουσίας στον Υπουργό Ενέργειας, Εμπορίου και Βιομηχανίας να εκδίδει διατάγματα που να ρυθμίζουν την υποχρέωση και τη διαδικασία ιχνηθέτησης και χρωματισμού των καυσίμων.

 Σημειώνεται ότι η επιτροπή έκρινε σκόπιμο όπως επιφέρει στο κείμενο του νομοσχεδίου επιπρόσθετες τροποποιήσεις, με σκοπό τη διασαφήνιση ορισμένων προνοιών του, καθώς και τη βελτίωσή του από νομοτεχνικής απόψεως.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και του μέλους της βουλευτή του Κινήματος Σοσιαλδημοκρατών ΕΔΕΚ και του μέλους της βουλευτή της Δημοκρατικής Παράταξης, εισηγείται στη Βουλή την ψήφιση του νομοσχεδίου σε νόμο, όπως αυτό έχει τροποποιηθεί σύμφωνα με τα πιο πάνω.

 Το μέλος της επιτροπής βουλευτής του Κινήματος Οικολόγων-Συνεργασία Πολιτών επιφυλάχθηκε να τοποθετηθεί επί του νομοσχεδίου κατά τη συζήτησή του στην ολομέλεια του σώματος.

24 Μαΐου 2022

Αρ. Φακ.: 23.01.063.047-2022

ΧΑ/ΝΧ/ΘΗ